b'\n_START_ARTICLE_\nOle Christian Kvarme\n_START_SECTION_\nBiografi\n_START_PARAGRAPH_\nKvarme er oppvokst i Trondheim; han har teologisk utdannelse fra Menighetsfakultetet i Oslo, og ble cand. theol. derfra i 1974. Han har ogs\xc3\xa5 det praktisk-teologiske seminar fra MF. Kvarme har ogs\xc3\xa5 hebraisk mellomfag fra Universitetet i Oslo (1970), og studier i rabbinisme og judaistikk fra G\xc3\xb6ttingen i Tyskland og Jerusalem i 1975 og 1976._NEWLINE_Han ble ordinert til misjonspresttjeneste i Bod\xc3\xb8 1975. Kvarme var vitenskapelig assistent ved Menighetsfakultetet 1972-74, og arbeidet som bibeloversetter i Det Norske Bibelselskap i 1973. I 1975 var han vernepliktig feltprest. Han var misjonsprest for Den Norske Israelsmisjon 1976-81, med bosted i Haifa i Israel. Samtidig var han eksekutivsekret\xc3\xa6r for Bibelselskapet i Israel og for Bibelselskapet p\xc3\xa5 Vestbredden for De Forente Bibelselskaper. Deretter bestyrer for Caspari Center for bibelske og j\xc3\xb8diske studier i Jerusalem, 1982-86, og generalsekret\xc3\xa6r i Bibelselskapet, 1986-96._NEWLINE_Fra 1996 til 1998 var han domprost i Oslo domkirke. I 1998 ble han utnevnt til biskop i Borg, en stilling han hadde inntil han 11. mars 2005  ble utnevnt til biskop i Oslo. Kvarme gikk av som biskop i Oslo 30. september 2017.\n_START_SECTION_\nDiskusjon f\xc3\xb8r utnevnelsen til biskop i Oslo\n_START_PARAGRAPH_\nI en lang nominasjons- og  avstemningsprosess til bispestolen i Oslo ble Kvarmes lojalitet til et vedtak fra Den norske kirkes \xc3\xb8verste organ kirkem\xc3\xb8tet fra 1997 fremhevet som et problem av motstandere av hans kandidatur. Den avtroppende biskop, Gunnar St\xc3\xa5lsett, hadde i ord og handling fristilt seg fra dette vedtaket, blant annet ved \xc3\xa5 ansette prester som levde i homofilt samliv og ved \xc3\xa5 presteordinere kandidater som levde i slike forbindelser, og dette var blitt vel mottatt blant annet i sentrale politiske kretser i hovedstaden. Alle de to eller tre \xc3\xb8vrige kandidater som regjeringen hadde til utvalg ved r\xc3\xa5dgivningsprosessens avslutning, hadde tilkjennegitt en holdning som lignet p\xc3\xa5 St\xc3\xa5lsetts. _NEWLINE_Selv ytret Kvarme seg lite om saken i de m\xc3\xa5nedene striden rundt ham stod p\xc3\xa5. Til avisen V\xc3\xa5rt Land  svarte han p\xc3\xa5 sp\xc3\xb8rsm\xc3\xa5let "Hvilken utvikling vil du arbeide for i kirkens forhold til homofile?" p\xc3\xa5 f\xc3\xb8lgende m\xc3\xa5te: Jeg mener Kirkem\xc3\xb8tets vedtak i 1997 var et riktig vedtak. Samtidig har vi et stort arbeid \xc3\xa5 gj\xc3\xb8re for \xc3\xa5 la homofile og lesbiske kjenne seg hjemme i menighetens fellesskap \xe2\x80\x93 enten de har valgt \xc3\xa5 leve alene, eller de har gjort andre valg. I dette henseende har jeg i eget bisped\xc3\xb8mme l\xc3\xb8ftet frem som god veiledning betenkningen fra biskopene Steinholt og Hages\xc3\xa6ther i 1997, om \xe2\x80\x9dHomofili og sjelesorg.\xe2\x80\x9d_NEWLINE_Kvarme blir omtalt som en moderat konservativ.'